《题金冬心徵君临东汉华山庙碑为武筠庄所藏黄小松旧藏本》
清代·宗稷辰

金天豁西爽，浩浩郁空翠。文肖清明姿，实𦘔炎汉世。

郭香察蔡书，延熹八年事。是名华岳碑，海内本存二。

全者宋漫堂，者王无异。冬心为合模，神物乃一致。

未徵玉虹刻，欣见稽留字。想其运笔飞，挥洒出灵气。

突如蛟龙跃，赫名风雨至。离披袅藤萝，横扫逞锋势。

黑疑偃松状，自得垩帚意。近楷并近草，更忘作分隶。

双钩既远胜，重镌翻不逮。半璧落秋盦，残芬剩巾笥。

谁谓金司农，乃逢李都尉。帖同传砚重，珍比藏经遗。

到眼足称福，餍心乍知昧。书此豹斑余，聊以当题识。

作者简介：（1792—1867）浙江会稽人，字涤甫，又作迪甫，又字涤楼。道光元年举人。咸丰初迁御史，曾疏请各省实行保甲，又荐举左宗棠等人。尝筑济宁城墙御捻军。官至山东运河道。有《躬耻集》、《四书体味录》。